“У нашым святочным канцэрце паўдзельнічалі дзіцячыя творчыя калектывы, у рэпертуары якіх ёсць танцавальныя распрацоўкі паводле традыцыйных схем беларускіх этнографаў 50-х гадоў мінулага стагоддзя. Гэта быў падарунак не толькі ансамблю-юбіляру, але і ўсёй Беларусі: як знак любові, знак павагі да яе”, — чытаем у пісьме Ірыны Германаўны. Яшчэ выступалі сябры “Кірмаша”: заслужаныя нацыянальныя калектывы Масквы і заслужаныя артысты і работнікі культуры. Сярод іх знаходзім у праграме канцэрта хор “Атал” Таварыства чувашскай культуры, ансамбль рускай народнай песні “Беседушка”, фальклорны гурт “Хоровод”, ансамбль духоўнай музыкі “Медина” з Татарскага культурна-асветніцкага цэнтра Масквы, мужчынскі фальклорны гурт “Ломиси” з суполкі “Грузинское землячество”. Выступала і кіраўніца Таджыкскага культурнага цэнтра Хуршэда Хамракулава. Робім выснову, што беларусы ў Маскве — паважаныя і дружалюбныя, яны не замыкаюцца ў сваім вузкім коле, актыўна “ідуць у народ”, сябруюць з творчымі людзьмі розных нацыянальнасцяў.